OBRAZLOŽITVENI MEMORANDUM

1. OZADJE PREDLOGA

Spori med vlagatelji in državo se tradicionalno rešujejo na podlagi pravil trgovinske arbitraže, ki ne določajo preglednosti. Večja preglednost pri reševanju sporov med vlagatelji in državo je pomemben cilj, saj javnosti zagotavlja kar najširši dostop do dokumentov in zaslišanj, zainteresiranim stranem pa omogoča, da predložijo svoje pripombe. To je pomembno, saj se reševanje sporov med vlagatelji in državo lahko nanaša na spore, ki sprožajo vprašanja v zvezi z javnimi politikami ali vplivajo na javne finance.

Komisija se je od leta 2010 osredotočala na izboljšanje preglednosti pri reševanju sporov med vlagatelji in državo[1]. To je izrecno zahteval Evropski parlament v resoluciji o prihodnji evropski naložbeni politiki[2]. Komisija ni le zagotovila, da bodo prihodnji sporazumi EU določali visoko stopnjo preglednosti, pomembno je prispevala tudi k temu, da je Komisija Združenih narodov za mednarodno trgovinsko pravo (UNCITRAL) sprejela globalna pravila o preglednosti pri reševanju sporov med vlagatelji in državo ter razvila mehanizme za uporabo teh izboljšanih pravil o preglednosti za 3 000 obstoječih investicijskih sporazumov. Ta predlog uresničuje cilje politike iz leta 2010 in zahtevo Evropskega parlamenta iz leta 2011, kaže na odločenost Komisije za reformo in izboljšanje celotnega sistema reševanja sporov med vlagatelji in državo ter je oprijemljiv dokaz koristi skupne zunanje naložbene politike EU, brez katere bi bil tak rezultat malo verjeten.

UNCITRAL je 10. julija 2013 sprejel pravila o preglednosti pri reševanju sporov med vlagatelji in državo (v nadaljnjem besedilu: pravila o preglednosti), ki jih je 16. decembra 2013[3] potrdila Generalna skupščina Združenih narodov. Ta pravila določajo, da se vsi dokumenti javno objavijo (sklepi sodišča in stališča strank v postopku), da so zaslišanja odprta za javnost in da lahko zainteresirane strani (civilna družba) sodišču predložijo svoja stališča. Pravila določajo ustrezno zaščito zaupnih informacij, ki pa ne presega primerljive zaščite pred domačimi sodišči. Unija bo ta pravila uporabila kot podlago za določbe o preglednosti pri reševanju sporov med vlagatelji in državo v vseh sporazumih, o katerih trenutno potekajo pogajanja, in je ta ali primerljiva pravila že vključila ter jih celo nadgradila v osnutku celovitega gospodarskega in trgovinskega sporazuma (CETA) s Kanado in osnutku sporazuma o prosti trgovini med EU in Singapurjem.

Pravila so začela veljati 1. aprila 2014. Samodejno se uporabljajo pri reševanju sporov med vlagatelji in državo, ki nastanejo na podlagi sporazumov, sklenjenih po 1. aprilu 2014, ki se sklicujejo na arbitražna pravila UNCITRAL. Pravila o preglednosti pa se ne uporabljajo za sporazume, sklenjene pred tem datumom. Zaradi zelo velikega števila obstoječih investicijskih sporazumov, sklenjenih pred 1. aprilom 2014, je treba pri teh sporazumih zagotoviti uporabo pravil o preglednosti. Evropska unija je pogodbenica enega takega sporazuma, in sicer Pogodbe o energetski listini, države članice Evropske unije pa so pogodbenice približno 1 400 takih sporazumov s tretjimi državami.

Zato se je Unija skupaj z drugimi članicami UNCITRAL zavzela za pogajanja o večstranski konvenciji, ki bi olajšala uporabo pravil UNCITRAL o preglednosti pri obstoječih investicijskih sporazumih. Svet je 10. februarja 2014 pooblastil Komisijo za pogajanja o taki konvenciji pod okriljem UNCITRAL (v nadaljnjem besedilu: konvencija), Unija, ki jo zastopa Komisija, pa je dejavno sodelovala pri pogajanjih o konvenciji. Pogajanja so se zaključila 9. julija 2014, konvencijo pa je Generalna skupščina Združenih narodov sprejela 10. decembra 2014[4]. Konvencija bo na voljo za podpis 17. marca 2015 v Port Louisu na Mauritiusu, nato pa na sedežu Združenih narodov v New Yorku.

Konvencija se uporablja za investicijske sporazume, sklenjene pred 1. aprilom 2014, in vzpostavlja mehanizem, ki državam in organizacijam za regionalnim gospodarsko povezovanje omogoča, da se medsebojno dogovorijo o uporabi pravil UNCITRAL o preglednosti pri reševanju sporov, ki izhajajo iz investicijskih sporazumov, katerih pogodbenice so. Uniji in državam članicam omogoča, da pristopijo h konvenciji in pravila o preglednosti uporabljajo za svoje obstoječe investicijske sporazume. S podpisom konvencije bi Evropska unija lahko postala pogodbenica te konvencije glede Pogodbe o energetski listini, države članice pa bi lahko postale pogodbenice konvencije glede svojih obstoječih sporazumov. Konvencija določa pristop negativnega seznama, tj. pravila o preglednosti se bodo uporabljala, razen če podpisnica navede določene sporazume, za katere konvencija ne velja, s pridržkom v skladu s členom 3.

V zvezi s Pogodbo o energetski listini bi Evropska unija postala pogodbenica konvencije, da bi razširila področje uporabe pravil o preglednosti pri reševanju sporov med vlagatelji in državo iz Pogodbe o energetski listini, v katerih je Unija tožena stranka, tožeča stranka pa je tretja država, ki ni izključila uporabe konvencije v sporih, ki izhajajo iz Pogodbe o energetski listini.

Ob upoštevanju Pogodbe o delovanju Evropske unije (PDEU), zlasti člena 207 in členov 63 do 66 v povezavi s členom 3(2), je od začetka veljavnosti Lizbonske pogodbe sklepanje mednarodnih sporazumov na področju tujih naložb del izključne pristojnosti Unije. Komisija meni, da izključna pristojnost Unije za sprejemanje pravno zavezujočih aktov na področju tujih naložb zajema vse zadeve v zvezi s tujimi naložbami (neposredne tuje naložbe in portfeljske naložbe), vključno z zadevami v zvezi s reševanjem investicijskih sporov.

Zato je bila ohranitev veljavnosti dvostranskih investicijskih sporazumov, ki so jih podpisale države članice s tretjimi državami pred 1. decembrom 2009, odobrena na podlagi člena 3 Uredbe (EU) št. 1219/2012 z dne 12. decembra 2012[5], podpis in sklenitev dvostranskih investicijskih sporazumov med državami članicami in tretjimi državami po 1. decembru 2009 pa je treba odobriti v skladu s členoma 11 ali 12 Uredbe (EU) št. 1219/2012. Podpis in sklenitev te konvencije sta prav tako v izključni pristojnosti Evropske unije, v skladu s členom 2(1) PDEU pa lahko države članice sklenejo pravno zavezujoče akte na tem področju samo s pooblastilom Unije. Zato bi morala Unija pooblastiti države članice, da postanejo pogodbenice konvencije, da se jim omogoči razširitev uporabe pravil o preglednosti na dvostranske investicijske sporazume s tretjimi državami, sklenjene pred 1. aprilom 2014 in ki so še vedno v veljavi v skladu s členom 3 Uredbe (EU) št. 1219/2012. To pooblastilo zajema tudi primere, kadar so države članice kot tožene stranke v skladu s Pogodbo o energetski listini v sporih z vlagatelji iz tretjih držav[6]. Komisija v skladu s ciljem večje preglednosti sistema reševanja sporov med vlagatelji in državo meni, da bi morale države članice zagotoviti uporabo pravil o preglednosti pri vseh navedenih sporazumih, tj. z ratifikacijo konvencije, ne da bi pri katerem od njih izključile njeno uporabo.

Končno je treba omeniti, da Komisija načrtuje financiranje spletne strani, na kateri bodo objavljeni vsi dokumenti, za katere veljajo pravila o preglednosti.

Komisija v nadaljnjem besedilu prilaga predlog sklepa Sveta o podpisu konvencije s strani Evropske unije in pooblastitvi držav članic, da posamično pristopijo h konvenciji.

Hkrati je Komisija predložila predlog sklepa Sveta o sklenitvi navedene konvencije.

2. REZULTATI POSVETOVANJ Z ZAINTERESIRANIMI STRANMI IN OCEN UČINKA

Konvencija UNCITRAL o preglednosti pri arbitražnem reševanju sporov med vlagatelji in državo na pogodbeni podlagi omogoča razširitev uporabe pravil UNCITRAL o preglednosti. Pri pogajanjih o konvenciji so sodelovali opazovalci in civilna družba. Imeli so možnost, da izrazijo svoja stališča.

3. PRAVNI ELEMENTI PREDLOGA

Ob upoštevanju Pogodbe o delovanju Evropske unije, zlasti prvega pododstavka člena 207(4) v povezavi s členom 218(5) Pogodbe, Komisija predloži Svetu predlog sklepa o podpisu, v imenu Evropske unije, konvencije Komisije Združenih narodov za mednarodno trgovinsko pravo o preglednosti pri arbitražnem reševanju sporov med vlagatelji in državo na pogodbeni podlagi.

Ob upoštevanju Pogodbe o delovanju Evropske unije, zlasti člena 2(1) Pogodbe, ta predlog vključuje tudi pooblastilo držav članic, da podpišejo konvencijo Komisije Združenih narodov za mednarodno trgovinsko pravo o preglednosti pri arbitražnem reševanju sporov med vlagatelji in državo na pogodbeni podlagi.

4. PRORAČUNSKE POSLEDICE

Predlog nima proračunskih posledic.

2015/0013 (NLE)

Predlog

SKLEP SVETA

o podpisu, v imenu Evropske unije, Konvencije Združenih narodov o preglednosti pri arbitražnem reševanju sporov med vlagatelji in državo na pogodbeni podlagi

SVET EVROPSKE UNIJE JE –

ob upoštevanju Pogodbe o delovanju Evropske unije, zlasti prvega pododstavka člena 207(4) v povezavi s členom 218(5) Pogodbe,

ob upoštevanju predloga Evropske komisije,

ob upoštevanju naslednjega:

(1) Po začetku veljavnosti Lizbonske pogodbe so neposredne tuje naložbe vključene v seznam zadev, ki spadajo na področje skupne trgovinske politike. V skladu s členom 3(1)(e) Pogodbe o delovanju Evropske unije (v nadaljnjem besedilu: PDEU) ima Evropska unija izključno pristojnost na področju skupne trgovinske politike. Zato lahko samo Unija izdaja zakonodajne in sprejema pravno zavezujoče akte na navedenem področju. Države članice lahko tako ukrepajo same le, če jih Unija za to pooblasti v skladu s členom 2(1) PDEU.

(2) Poleg tega so v poglavju 4 naslova IV tretjega dela PDEU določena splošna pravila o pretoku kapitala med državami članicami in tretjimi državami, vključno s pretokom kapitala v zvezi z naložbami. Na navedena pravila lahko vplivajo mednarodni sporazumi o tujih naložbah, ki so jih države članice sklenile s tretjimi državami.

(3) Svet je 10. februarja 2014 Komisijo pooblastil za pogajanja o konvenciji o uporabi pravil o preglednosti pri reševanju sporov med vlagatelji in državo pod okriljem Komisije Združenih narodov za mednarodno trgovinsko pravo (UNCITRAL).

(4) Pogajanja so se uspešno zaključila 9. julija 2014, ko je Komisija Združenih narodov za mednarodno trgovinsko pravo sprejela besedilo konvencije, ki bo na voljo za podpis 17. marca 2015 v Port Louisu na Mauritiusu in nato na sedežu Združenih narodov v New Yorku.

(5) Zaželeno je, da se pravila o preglednosti pri reševanju sporov med vlagatelji in državo uporabljajo v največji možni meri. Kar zadeva Evropsko unijo, bi se pravila o preglednosti morala uporabljati za Pogodbo o energetski listini. Zaželeno je, da države članice podpišejo konvencijo in jo uporabljajo za obstoječe dvostranske investicijske sporazume s tretjimi državami.

(6) Konvencijo bi bilo treba podpisati v imenu Evropske unije. Države članice bi morale biti pooblaščene za podpis konvencije in njeno uporabo pri obstoječih dvostranskih investicijskih sporazumih s tretjimi državami ter za spore iz Pogodbe o energetski listini z vlagatelji iz tretjih držav –

SPREJEL NASLEDNJI SKLEP:

Člen 1

Komisijo se pooblasti za podpis, v imenu Unije, konvencije o preglednosti pri arbitražnem reševanju sporov med vlagatelji in državo na pogodbeni podlagi, ki je bila pripravljena pod okriljem Komisije Združenih narodov za mednarodno trgovinsko pravo.

Besedilo konvencije, ki jo je treba podpisati, je priloženo temu sklepu.

Člen 2

Države članice so pooblaščene, da posamično podpišejo konvencijo v zvezi s svojimi dvostranskimi investicijskimi sporazumi s tretjimi državami, ki so bili odobreni v skladu z Uredbo (EU) št. 1219/2012 z dne 12. decembra 2012, in v zvezi z morebitno uporabo Pogodbe o energetski listini v sporih med državami članicami in vlagatelji iz tretjih držav, kakor je določeno v okviru Pogodbe o energetski listini[7].

Člen 3

Generalni sekretariat Sveta za podpis konvencije, s pridržkom njene sklenitve, pooblasti osebe, ki jih imenuje pogajalec konvencije.

Člen 4

Ta sklep začne veljati […].

V Bruslju,

Za Svet

Predsednik

[1] Sporočilo Komisije „Za dosego celovite evropske mednarodne naložbene politike“ (COM(2010) 343 final); prizadevanja Komisije glede preglednosti na strani 10.

[2] Poročilo o prihodnji evropski mednarodni naložbeni politiki (A7-0070/2011), odstavek 31.

[3] Resolucija, ki jo je sprejela Generalna skupščina Združenih narodov 16. decembra 2013, 68. zasedanje.

[4] Resolucija A/RES/69/116.

[5] Uredba (EU) št. 1219/2012 Evropskega parlamenta in Sveta z dne 12. decembra 2012 o prehodnih dogovorih za dvostranske sporazume o naložbah med državami članicami in tretjimi državami (UL L 351, 20.12.2012, str. 40)

[6] Glej izjavo Evropskih skupnosti Sekretariatu energetske listine v skladu s členom 26(3)(b)(ii) Pogodbe o energetski listini (UL L 69, 9.3.1998, str. 115).

[7] Glej izjavo Evropskih skupnosti Sekretariatu energetske listine v skladu s členom 26(3)(b)(ii) Pogodbe o energetski listini (UL L 69, 9.3.1998, str. 115).

PRILOGA

Konvencija o preglednosti pri arbitražnem reševanju sporov med vlagatelji in državo na pogodbeni podlagi

Preambula

Pogodbenice te konvencije,

ob priznavanju pomena arbitraže kot metode za reševanje sporov, ki lahko nastanejo v okviru mednarodnih odnosov, in obsežne uporabe arbitraže za reševanje sporov med vlagatelji in državo,

ob hkratnem priznavanju potrebe, da določbe o preglednosti pri reševanju sporov med vlagatelji in državo na pogodbeni podlagi upoštevajo javni interes, vključen v te arbitraže,

v prepričanju, da bi pravila o preglednosti pri arbitražnem reševanju sporov med vlagatelji in državo na pogodbeni podlagi, ki jih je 11. julija 2013 sprejela Komisija Združenih narodov za mednarodno trgovinsko pravo (v nadaljnjem besedilu: pravila UNCITRAL o preglednosti) in so začela veljati 1. aprila 2014, znatno prispevala k vzpostavitvi usklajenega pravnega okvira za pravično in učinkovito reševanje mednarodnih investicijskih sporov,

glede na številne že veljavne sporazume, ki določajo zaščito naložb ali vlagateljev, in praktični pomen spodbujanja uporabe pravil UNCITRAL o preglednosti pri arbitražnem reševanju sporov v okviru teh že sklenjenih investicijskih sporazumov,

glede na člen 1(2) in (9) pravil UNCITRAL o preglednosti,

so se dogovorile o naslednjem:

Področje uporabe

Člen 1

1. Ta konvencija se uporablja za arbitražno reševanje sporov med vlagateljem in državo ali regionalno organizacijo za gospodarsko povezovanje, ki se izvaja na podlagi investicijskega sporazuma, sklenjenega pred 1. aprilom 2014 („arbitražno reševanje sporov med vlagatelji in državo“).

2. Izraz „investicijski sporazum“ pomeni vsak dvostranski ali večstranski sporazum, tudi vsak sporazum, znan kot sporazum o prosti trgovini, sporazum o gospodarskem povezovanju, okvirni trgovinski in naložbeni sporazum, sporazum o sodelovanju ali dvostranski investicijski sporazum, ki vsebuje določbe o zaščiti naložb ali vlagateljev in pravici vlagateljev, da uporabijo arbitražo proti pogodbenicam takega investicijskega sporazuma.

Uporaba pravil UNCITRAL o preglednosti

Člen 2

Dvostranska ali večstranska uporaba

1. Pravila UNCITRAL o preglednosti se uporabljajo za vsako arbitražno reševanje sporov med vlagatelji in državo, ne glede na to, ali se začne izvajati v skladu z arbitražnimi pravili UNCITRAL, katerih pogodbenica je tožena stranka, ki ni izrazila ustreznega pridržka v skladu s členom 3(1)(a) ali (b), tožeča stranka pa je iz države pogodbenice, ki ni izrazila ustreznega pridržka v skladu s členom 3(1)(a).

Enostranska ponudba uporabe

2. Kadar se pravila UNCITRAL o preglednosti ne uporabljajo v skladu z odstavkom 1, se uporabljajo pri arbitražnem reševanju sporov med vlagatelji in državo, ne glede na to, ali se začne izvajati v skladu z arbitražnimi pravili UNCITRAL, katerih pogodbenica je tožena stranka, ki ni izrazila pridržka v zvezi s tem arbitražnim reševanjem spora med vlagatelji in državo v skladu s členom 3(1), tožeča stranka pa se strinja z uporabo pravil UNCITRAL o preglednosti.

Različica pravil UNCITRAL o preglednosti, ki se uporablja

3. Kadar se pravila UNCITRAL o preglednosti uporabljajo v skladu z odstavkom 1 ali 2, se uporablja najnovejša različica teh pravil, glede katerih tožena stranka ni izrazila pridržka v skladu s členom 3(2).

Člen 1(7) pravil UNCITRAL o preglednosti

4. Zadnji stavek člena 1(7) pravil UNCITRAL o preglednosti se ne uporablja za arbitražno reševanje sporov med vlagatelji in državo iz odstavka 1.

Določba glede države z največjimi ugodnostmi v investicijskem sporazumu

5. Pogodbenice te konvencije se strinjajo, da se tožeča stranka ne more sklicevati na določbo o državi z največjimi ugodnostmi, da bi dosegla uporabo pravil UNCITRAL o preglednosti v skladu s to konvencijo ali se uporabi teh pravil izognila.

Pridržki

Člen 3

1. Pogodbenica lahko izjavi, da:

(a) ne bo uporabljala te konvencije za arbitražno reševanje sporov med vlagatelji in državo v okviru specifičnega investicijskega sporazuma, opredeljenega z naslovom in imenom pogodbenic;

(b) člena 2(1) in (2) ne bo uporabljala za arbitražno reševanje sporov med vlagatelji in državo, ki se izvaja v skladu s posebnim sklopom arbitražnih pravil ali postopkov, ki niso arbitražna pravila UNCITRAL, in v katerih je tožena stranka;

(c) člena 2(2) ne bo uporabljala za arbitražno reševanje sporov med vlagatelji in državo, v katerih je tožena stranka.

2. V primeru spremembe pravil UNCITRAL o preglednosti lahko pogodbenica v šestih mesecih po sprejetju takšne spremembe izjavi, da te spremenjene različice pravil ne bo uporabljala.

3. Pogodbenice lahko v eni sami listini izrazijo več pridržkov. V taki listini vsaka izjava:

(a) v zvezi s specifičnim investicijskim sporazumom v skladu z odstavkom (1)(a);

(b) v zvezi s posebnim sklopom arbitražnih pravil ali postopkov v skladu z odstavkom (1)(b);

(c) v skladu z odstavkom (1)(c), ali

(d) v skladu z odstavkom (2),

predstavlja ločen pridržek, ki se lahko ločeno umakne v skladu s členom 4(6).

4. Pridržki, ki niso izrecno odobreni v tem členu, niso dovoljeni.

Vložitev pridržkov

Člen 4

1. Pogodbenica lahko kadar koli izrazi pridržke, razen pridržka iz člena 3(2).

2. Za pridržke, vložene v času podpisa, se zahteva potrdilo ob ratifikaciji, sprejetju ali odobritvi. Taki pridržki začnejo učinkovati za zadevno pogodbenico ob začetku veljavnosti te konvencije.

3. Pridržki, vloženi ob ratifikaciji, sprejetju ali odobritvi te konvencije ali pristopu k njej, za zadevno pogodbenico začnejo učinkovati ob začetku veljavnosti te konvencije.

4. Z izjemo pridržka pogodbenice v skladu s členom 3(2), ki začne učinkovati takoj ob deponiranju, pridržek, deponiran po začetku veljavnosti konvencije, za to pogodbenico začne učinkovati dvanajst mesecev po datumu deponiranja.

5. Pridržki in njihova potrdila se deponirajo pri depozitarju.

6. Vsaka pogodbenica, ki izrazi pridržek v okviru te konvencije, ga lahko kadar koli umakne. Takšni umiki se deponirajo pri depozitarju in začnejo učinkovati ob deponiranju.

Uporaba arbitražnega reševanja sporov med vlagatelji in državo

Člen 5

Ta konvencija in vsak pridržek ali umik pridržka se uporabljata le za arbitražno reševanje sporov med vlagatelji in državo, ki se je začelo po datumu začetka veljavnosti ali učinkovanja konvencije, pridržka ali umika pridržka za vsako zadevno pogodbenico.

Depozitar

Člen 6

Generalni sekretar Združenih narodov je imenovan za depozitarja te konvencije.

Podpis, ratifikacija, sprejetje, odobritev, pristop

Člen 7

1. Ta konvencija je na voljo za podpis v Port Louisu na Mauritiusu 17. marca 2015, nato pa na sedežu Združenih narodov v New Yorku kateri koli (a) državi ali (b) organizaciji za regionalno gospodarsko povezovanje, ki jo sestavljajo države in je pogodbenica investicijskega sporazuma.

2. To konvencijo ratificirajo, sprejmejo ali odobrijo podpisnice te konvencije.

3. H konvenciji lahko pristopijo vse države ali organizacije za regionalno gospodarsko povezovanje iz odstavka 1, ki niso podpisnice od datuma, ko je konvencija na voljo za podpis.

4. Listine o ratifikaciji, sprejetju, odobritvi ali pristopu se deponirajo pri depozitarju.

Udeležba organizacij za regionalno gospodarsko povezovanje

Člen 8

1. Pri deponiranju listine o ratifikaciji, sprejetju, odobritvi ali pristopu organizacija za regionalno gospodarsko povezovanje obvesti depozitarja o specifičnem investicijskem sporazumu, katerega pogodbenica je, opredeljenem z naslovom in imeni pogodbenic.

2. Kadar je število pogodbenic v tej konvenciji pomembno, organizacija za regionalno gospodarsko povezovanje ne šteje za pogodbenico poleg držav pogodbenic, ki so njene članice.

Začetek veljavnosti

Člen 9

1. Ta konvencija začne veljati šest mesecev po datumu deponiranja tretje listine o ratifikaciji, sprejetju, odobritvi ali pristopu.

2. Kadar država ali organizacija za regionalno gospodarsko povezovanje ratificira, sprejme ali odobri to konvencijo ali k njej pristopi po deponiranju tretje listine o ratifikaciji, sprejetju, odobritvi ali pristopu, ta konvencija za to državo ali regionalno organizacijo za gospodarsko povezovanje začne veljati šest mesecev po datumu deponiranja listine o ratifikaciji, sprejetju, odobritvi ali pristopu.

Sprememba

Člen 10

1. Vsaka pogodbenica lahko predlaga spremembo te konvencije, tako da jo predloži generalnemu sekretarju Združenih narodov. Generalni sekretar nato predlagano spremembo pošlje pogodbenicam te konvencije in jih pozove, da navedejo, ali podpirajo konferenco pogodbenic za obravnavo predloga in glasovanje o njem. Če se v štirih mesecih od datuma takega poziva vsaj tretjina pogodbenic izreče za konferenco, jo generalni sekretar skliče pod okriljem Združenih narodov.

2. Na konferenci si pogodbenice kar najbolj prizadevajo doseči soglasje za vsako spremembo. Če kljub vsem prizadevanjem soglasje ni doseženo, se sprememba v skrajni sili sprejme z dvotretjinsko večino glasov pogodbenic, ki so prisotne in glasujejo na konferenci.

3. Generalni sekretar Združenih narodov sprejeto spremembo predloži vsem pogodbenicam v ratifikacijo, sprejetje ali odobritev.

4. Sprejeta sprememba začne veljati šest mesecev po datumu deponiranja tretje listine o ratifikaciji, sprejetju ali odobritvi. Po začetku veljavnosti je sprememba zavezujoča za vse pogodbenice, ki so soglašale s tem, da je za njih zavezujoča.

5. Kadar država ali organizacija za regionalno gospodarsko povezovanje ratificira, sprejme ali odobri spremembo, ki je že začela veljati, začne sprememba za to državo ali regionalno organizacijo za gospodarsko povezovanje veljati šest mesecev po datumu deponiranja listine o ratifikaciji, sprejetju ali odobritvi.

6. Katera koli država ali organizacija za regionalno gospodarsko povezovanje, ki postane pogodbenica te konvencije po začetku veljavnosti spremembe, se šteje za pogodbenico konvencije, kakor je bila spremenjena.

Odpoved te konvencije

Člen 11

1. Pogodbenica lahko kadar koli odpove to konvencijo z uradnim obvestilom, naslovljenim na depozitarja. Odpoved začne učinkovati dvanajst mesecev po datumu, ko depozitar prejme obvestilo o odpovedi.

2. Ta konvencija se še naprej uporablja za arbitražno reševanje sporov med vlagatelji in državo, ki se je začelo pred začetkom učinkovanja odpovedi.

SESTAVLJENO v enem izvirniku, katerega besedila v arabskem, kitajskem, angleškem, francoskem, ruskem in španskem jeziku so enako verodostojna.

V POTRDITEV TEGA so spodaj podpisani pooblaščenci, ki so jih za to ustrezno pooblastile njihove vlade, podpisali to konvencijo.